
A társadalmi felelősségvállalás és a környezeti fenntarthatóság mérőszámai

Napjaink egyre sürgetőbb problémája Földünk fogyatkozó erőforrásai és pusztuló élővilága. Egyre több vállalat ismeri fel, hogy szerepet kell vállalnia a környezet fenntarthatóságáért, valamint az őt körülvevő társadalom fejlődéséért is. A fenntarthatóság és a felelősségvállalás célja, hogy az elkövetkező generációknak ugyanolyan, vagy még jobb életfeltételeket biztosítsunk, mint amilyenekben ma élünk.
A dolgozatban többféle makro- és mikro-szintű alternatív mutatót szeretnék bemutatni, melyek a gazdálkodás környezetre és az emberek jóllétére gyakorolt hatását mérik. Ezek a mutatók a hagyományos gazdasági mutatók kiegészítéseként szolgálhatnak, ezáltal teljesebb képet adva egy ország vagy egy vállalat tevékenységéről, mind a jelenlegi, mind a jövőben lecsapódó hatásokat figyelembe véve.
A dolgozat első részében a makroszintű mutatók vizsgálatával foglalkozom, külön kitérve Magyarország jelenlegi helyzetére és a mutatók időbeli alakulására. Ezek után áttérek a mikro-szintű, vállalati mutatókra és fenntarthatósági ajánlásokra. Legvégül azt vizsgálom, hogy vajon a társadalmilag felelős vállalkozások a hagyományos mutatók szerint rosszabbul teljesítenek-e, mint azon vállalkozások, melyek nem veszik figyelembe a társadalom és a környezet szükségleteit.



